**D ô v o d o v á s p r á v a**

1. **Všeobecná časť**

Návrh zákona, ktorým sa mení zákon č. 311/2001 Z. z. Zákonník práce v znení neskorších predpisov predkladá na rokovanie Národnej rady Slovenskej republiky skupina poslancov Národnej rady Slovenskej republiky.

**Cieľom predloženého návrhu zákona je zrušenie sadzby minimálnych mzdových nárokov, nakoľko inštitút minimálnej mzdy zabezpečuje dostatočnú právnu ochranu zamestnancov. Uvedená právna úprava ustanovujúca stupne minimálnej mzdy sa javí byť nadbytočná, z dôvodu, že jednotlivé sadzby minimálneho mzdových nárokov pre príslušné stupne najmä s dôrazom na výšku jednotlivých koeficientov popierajú zásadu zmluvnej slobody, ktorú determinuje trh práce.**

Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona nebude mať vplyv na verejné financie, podnikateľské prostredie, nebude mať sociálny vplyv ani vplyv na životné prostredie a informatizáciu spoločnosti.

**B.**                **Osobitná časť**

**K čl. I**

**K bodu 1**

Z dôvodu, že sa navrhuje vypustiť ustanovenie zakotvujúce inštitút minimálnych mzdových nárokov, navrhuje sa tento termín vypustiť aj z § 5 ods. 2 písm. c).

**K bodu 2**

Navrhuje sa vypustiť celé ustanovenie § 120 upravujúce jednotlivé stupne minimálnych mzdových nárokov a s tým súvisiace koeficienty minimálnej mzdy.

**K bodu 3**

Z predmetného ustanovenia sa navrhuje vypustiť vetu, ktorou sa upravuje zvýšenie priemerného zárobku na sumu zodpovedajúcu minimálnemu mzdovému nároku v prípade, ak u zamestnávateľa nie je odmeňovanie zamestnancov dohodnuté v kolektívnej zmluve a priemerný zárobok zamestnanca je nižší ako príslušný minimálny mzdový nárok.

**K čl. II**

Účinnosť predkladanej novely sa navrhuje od 1. januára 2017.